O‘zbekiston va Rossiya prezidentlari bir-birlarini tabrikladilar

O‘zbekiston prezidenti Shavkat Mirziyoyev 7 may kuni Rossiya prezidenti Vladimir Putin bilan telefon orqali muloqot qildi, deya xabar berdi davlat rahbari matbuot xizmati.
Suhbat avvalida davlat rahbarlari yaqinlashib kelayotgan bayram — fashizm ustidan qozonilgan G‘alabaning 75 yilligi munosabati bilan bir-birlarini samimiy tabriklab, ikki mamlakatning jasoratli faxriylariga, xalqlariga sog‘lik-omonlik va farovonlik tiladilar.
Urushda yelkama-yelka kurashgan va front ortida fidokorona mehnat qilgan ota-bobolar mardligi va qahramonligi avlodlarning minnatdor xotirasida abadiy qolishi alohida ta’kidlandi.

Muloqot chog‘ida O‘zbekiston va Rossiya prezidentlari ikki tomonlama strategik sheriklik munosabatlarining dolzarb masalalarini ko‘rib chiqdilar.
Ko‘p qirrali hamkorlik, avvalo savdo-iqtisodiy sohada izchil rivojlanib borayotgani katta mamnuniyat bilan qayd etildi.
“Jahon iqtisodiyotidagi murakkab vaziyatga qaramay, mamlakatlarimizning o‘zaro savdo hajmi ortib bormoqda. Sanoat, energetika, qishloq xo‘jaligi tarmoqlarida, transport soxasida, shuningdek infratuzilmani modernizatsiya qilish bo‘yicha muhim investitsiya loyihalari amalga oshirilmoqda. Ikki mamlakat hududlari o‘rtasidagi kooperatsiya kuchaymoqda, madaniy-gumanitar almashinuvlar, fan va ta’lim, sog‘liqni saqlash va sport sohalaridagi hamkorlik kengaymoqda”, — deyiladi xabarda.
Prezidentlar bo‘lajak oliy darajadagi tadbirlarni puxta tayyorlash muhimligiga e’tibor qaratdilar. Avval xabar qilinganidek, iyun oyining ikkinchi yarmida Shavkat Mirziyoyevning Rossiyaga tashrifi rejalashtirilgan.
Suhbat chog‘ida global inqirozning salbiy oqibatlari iqtisodiy hamkorlik sur’atiga ta’sir ko‘rsatishiga yo‘l qo‘ymaslik maqsadida sa’y-harakatlarni yanada birlashtirish va oldindan chora ko‘rish muhimligi qayd etildi. Hukumat rahbarlari darajasida Qo‘shma komissiya va Hukumatlararo komissiya doirasidagi ishlar davom ettiriladi.
Muloqotda koronavirus infeksiyasi tarqalishi bilan bog‘liq vaziyat muhokama qilindi. Inqirozga qarshi kurashish, shu jumladan, aholiga manzilli yordam ko‘rsatish va ijtimoiy kafolatlarni kuchaytirish, biznesga har tomonlama ko‘maklashish, iqtisodiyotning asosiy tarmoqlarini qo‘llab-quvvatlash, cheklovlarni bosqichma-bosqich yumshatish borasida ikkala mamlakatda amalga oshirilayotgan chora-tadbirlar qo‘llab-quvvatlandi.
O‘zbekiston va Rossiya hukumatlari pandemiyaga qarshi samarali kurashish maqsadida sa’y-harakatlarni o‘zaro muvofiqlashtirib borishi va yaqindan hamkorlikni davom ettirishi muhimligi ta’kidlandi.